**Dostava prijave poreza na kuće za odmor**

Obveznici prijave su vlasnici kuća za odmor na području Općine Kalnik.

Obavještavaju se porezni obveznici koji to do sada nisu učinili, da prijavu i potrebne podatke u svrhu razreza poreza na kuće za odmor mogu dostaviti Poreznoj upravi, Ispostava Križevci, I. Z. Dijankovečkog 8, 48260 Križevci najkasnije do 31. ožujka godine za koju se utvrđuje porez na kuće za odmor.

Za prijavu je dostupan Obrazac Prijava poreza na kuće za odmor.

Porez na kuću za odmor plaća se prema četvornom metru korisne površine, a poreznu prijavu trebaju podnijeti svi obveznici poreza na kuće za odmor kod kojih je u odnosu na postojeće službene evidencije Porezne uprave došlo do promjene stanja u smislu korisne površine ili promjene vlasništva. Također prijave trebaju podnijeti i novi vlasnici kuća za odmor.

Kućom za odmor smatra se svaka zgrada ili dio zgrade ili stan, koji se koristi povremeno ili sezonski, u to se ne ubrajaju gospodarstvene zgrade koje služe za smještaj poljoprivrednih strojeva, oruđa i drugog pribora.

Zakonom o lokalnim porezima („Narodne novine“, broj 115/16, 101/17) i Odlukom o općinskim porezima Općine Kalnik („Službeni glasnik Koprivničko-križevačke županije broj 11/17. i 20/17 ) propisano je da su obveznici plaćanja poreza na kuću za odmor pravne ili fizičke osobe koje su vlasnici kuće za odmor na području općine Kalnik.

Za nepodnošenje prijava predviđene su novčane kazne.

Temeljem Zakona o lokalnim porezima, za nepodnošenje prijave s podacima koji su nužni za utvrđivanje poreza, predviđene su novčane kazne u iznosu od 1.000,00 kn do 25.000,00 kn.

Porezna prijava ne mora biti ispunjena na navedenom obrascu, ali mora biti čitka i mora sadržavati sve tražene podatke iz objavljenog obrasca.

Za sve upite o općinskim porezima obratite se u Općinu Kalnik osobno, putem telefona (048) 857 249; ili putem e-maila info@kalnik.hr

Izvadak iz

ZAKONA O LOKALNIM POREZIMA

(„Narodne novine“, broj 115/16, 101/17)

Odjeljak 3. Porez na kuće za odmor

Članak 25.

Porez na kuće za odmor plaćaju pravne i fizičke osobe koje su vlasnici kuća za odmor.

Članak 26.

(1) Porez na kuće za odmor plaća se od 5 do 15 kuna/m2 korisne površine kuće za odmor.

(2) Visinu poreza na kuće za odmor propisuje svojom odlukom predstavničko tijelo jedinice lokalne samouprave.

Članak 27.

(1) Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

(2) Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice.

(3) Porez na kuće za odmor ne plaća se na odmarališta u vlasništvu jedinica lokalne i područne (regionalne) samouprave koja služe za smještaj djece u dobi do 15 godina.

Članak 28.

Porez na kuće za odmor prihod je jedinice lokalne samouprave na čijem se području nalazi kuća za odmor.

Izvadak iz

ODLUKE O OPĆINSKIM POREZIMA OPĆINE KALNIK

(„Službeni glasnik Koprivničko-križevačke županije broj 11/17. i 20/17 )

2. Porez na kuće za odmor

Članak 7.

 Porez na kuće za odmor plaćaju pravne i fizičke osobe koje su vlasnici kuća za odmor na području Općine.

Kuća za odmor je svaka zgrada, dio zgrade ili stan koji se koriste povremeno ili sezonski.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Članak 8.

 Porez na kuće za odmor plaća se godišnje:

- u iznosu 10,00 kuna po m2 korisne površine za kuće za odmor korisne površine do 25 m2,

- u iznosu od 15,00 kuna po m2 korisne površine za kuće za odmor preko 25 m2 korisne površine.

Porez na kuće za odmor plaća se u roku 15 dana od dana dostave rješenja o utvrđivanju

poreza.

 Obveznik poreza na kuće za odmor dužan je nadležnoj ispostavi Porezne uprave, najkasnije do 31. ožujka godine za koju se utvrđuje porez na kuće za odmor, dostaviti podatke o kući za odmor koji se odnose na mjesto gdje se nalazi taj objekt te korisnu površinu, kao i podatke o poreznom obvezniku.

Članak 9.

 Porez na kuće za odmor ne plaća se za kuće za odmor koje se ne mogu koristiti zbog prirodnih nepogoda (poplava, požar, potres) te starosti i trošnosti.